Camera Deputaţilor a adoptat, decizional, proiectul pentru instituirea zilei de 21 aprilie ca Ziua Prieteniei dintre România şi Republica Federală Germania. Legea merge la promulgare.
Cu prilejul Zilei Prieteniei dintre România şi Republica Federală Germania pot fi organizate activităţi diplomatice, politice, culturale, sociale şi artistice şi pot fi difuzate, prin mijloace de informare în masă, materiale care vizează istoria şi promovarea relaţiilor bilaterale româno-germane, conform proiectului.
"Autorităţile administraţiei publice centrale şi locale, misiunile diplomatice ale României în Republica Federală Germania, precum şi în alte state sau aflate pe lângă organizaţii internaţionale – Misiunea Permanentă a României pe lângă Organizaţia Naţiunilor Unite, Delegaţia Permanentă a României la NATO, Reprezentanţa Permanentă a României pe lângă UE – pot acorda sprijin logistic şi pot aloca fonduri din bugetele proprii în vederea organizării şi derulării în bune condiţii a evenimentelor dedicate, în limita alocărilor bugetare aprobate", mai arată propunerea legislativă.
De asemenea, unităţile de învăţământ, unităţile de cult, centrele comunitare, instituţiile culturale, precum şi reprezentanţele diplomatice ale României sunt invitate să participe la acţiuni de promovare a Zilei Prieteniei dintre România şi Republica Federală Germania.
Pe 11 martie, Senatul a adoptat proiectul, în calitate de prim for sesizat, iar votul Camerei a fost decizional.